Document ID: 31992R3576

Uredba Sveta (EGS) št. 3576/92
z dne 7. decembra 1992
o opredelitvi pojma "izdelki s poreklom", ki se uporablja za nekatere mineralne izdelke in nekatere izdelke kemične ali sorodne industrije v okviru preferencialnih tarifnih dogovorov, ki jih Skupnost dodeljuje tretjim državam
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,
ker protokoli in priloge [1] o opredelitvi pojma "izdelki s poreklom" in načinih upravnega sodelovanja za uporabo preferencialnih tarifnih dogovorov, ki jih Skupnost dodeljuje v zvezi z uvozom iz tretjih držav, izključujejo nekatere mineralne izdelke in nekatere izdelke kemične ali sorodne industrije iz njihovega področja uporabe, zlasti v zvezi z opredelitvijo pojma "izdelki s poreklom";
ker za vse takšne izdelke, uvožene v okviru preferencialnih tarifnih dogovorov, države članice Skupnosti pojem "izdelki s poreklom" opredelijo v skladu s svojimi nacionalnimi predpisi;
ker bo notranji trg zajemal območje brez notranjih meja, na katerem bo med drugim zagotovljeno prosto gibanje blaga; ker je zato treba zagotoviti enotno izvajanje določb v zvezi z opredelitvijo pojma "izdelki s poreklom", ki se uporablja za nekatere mineralne izdelke in nekatere izdelke kemične ali sorodne industrije v okviru preferencialnih tarifnih dogovorov, ki jih Skupnost dodeljuje tretjim državam;
ker je za navedene izdelke treba opredeliti pogoje, s katerimi bodo dobili status blaga s poreklom za namene zgoraj navedenih preferencialnih tarifnih dogovorov,
SPREJEL NASLEDNJO UREDBO:
Člen 1
Za namene izvajanja določb v zvezi s preferencialnimi tarifnimi dogovori, ki jih Skupnost dodeljuje za nekatere mineralne izdelke in nekatere izdelke kemične ali sorodne industrije, določene v Prilogi, s poreklom iz Alžirije, Avstrije, Cipra, Češkoslovaške, Egipta, Ferskih otokov, Finske, Madžarske, Islandije, Izraela, Jordanije, Libanona, Malte, Maroka, Norveške, Poljske, Švedske, Švice, Sirije, Tunizije in držav AKP (v nadaljevanju "države upravičenke ali ozemlja upravičenci"), se za izdelke s poreklom iz ene takšnih držav upravičenk ali ozemelj upravičencev štejejo naslednji izdelki:
(a) izdelki, v celoti pridobljeni v državi upravičenki ali ozemlju upravičencu;
(b) izdelki, pridobljeni v državi upravičenki ali ozemlju upravičencu, pri izdelavi katerih so bili uporabljeni drugi izdelki, kot so tisti, navedeni pod točko (a) (v nadaljevanju: "materiali brez porekla"), če so zadevni materiali bili zadosti obdelani ali predelani v smislu člena 3.
Člen 2
Za namene člena 1(a) se kot v celoti pridobljeno v državi upravičenki ali ozemlju upravičencu šteje naslednje:
(a) naftni derivati, pridobljeni iz njene zemlje ali njenega morskega dna;
(b) naftni derivati, vzeti iz morskega dna ali izpod morskega dna zunaj teritorialnega morja, če ima ta država upravičenka ali ozemlje upravičenec za namene izkoriščanja izključno pravico do takšnega morskega dna ali podzemlja;
(c) naftni derivati, ki so tam izdelani izključno iz izdelkov, navedenih v točkah (a) in (b).
Člen 3
Za namene člena 1(b) se šteje, da so bili materiali brez porekla zadostno obdelani ali predelani, ko pridobljeni izdelki, opredeljeni v stolpcu 1 in 2 seznama v Prilogi, izpolnjujejo pogoje, določene v stolpcu 3.
Člen 4
Za namene oznake HS ex 2707, 2713 do 2715, ex 2901, ex 2902 in ex 3403, navedene v stolpcu 1 Priloge, porekla ne podelijo preprosti postopki, kot so čiščenje, dekantiranje, razsoljevanje, separacija vode, filtriranje, barvanje, označevanje, ohranjanje vsebnosti žvepla kot rezultat mešanja izdelkov z različnimi vsebnostmi žvepla, katera koli kombinacija teh postopkov ali podobnih postopkov.
Člen 5
1. Če se določbe protokolov in prilog o opredelitvi pojma "izdelki s poreklom" ter načinih upravnega sodelovanja za uporabo preferencialnih tarifnih dogovorov, ki jih Skupnost dodeljuje državi upravičenki ali ozemlju upravičencu, se ne uporabljajo za izdelke iz Priloge k tej uredbi, in ne da bi to vplivalo na člen 1 in odstavek 2 tega člena se uporabljajo te določbe s potrebnimi spremembami za takšne izdelke.
2. V smislu določb iz odstavka 1, se za tiste izdelke iz Priloge k tej uredbi, ki se pošiljajo po cevovodih prek drugega ozemlja, kot sta država upravičenka ali ozemlje upravičenec, prav tako šteje, da so bili neposredno prevažani iz izvozne države upravičenke ali ozemlja upravičenca v Skupnost.
Člen 6
Ta uredba začne veljati sedmi dan po objavi v Uradnem listu Evropskih skupnosti.
Uporablja se od 1. januarja 1993.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. decembra 1992

Labels: 3
14
5